Den 24-årige idrætsgymnast kom til Danmark i 2008, hvor han tørnede ud for Viborg Gymnastik-forening, men det var en kort fornøjelse for midtjyderne. - Da jeg så ham første gang, tænkte jeg bare, at ham skal jeg have med til Aalborg, for så kan vi begynde at vinde guldmedaljer fortæller Claus Olsen, der er træner i AIG. Giancarlo Tello blev headhuntet til Nordjylland, hvor han nu træner benhårdt - både i sine discipliner i AIG, men også udenfor, da han kæmper for at få dansk statsborgerskab, så han kan nå sin drøm at deltage ved et OL for sin klub. - Jeg vil gøre alt for at nå mit mål. Jeg har dyrket gymnastik hele mit liv, og det betyder meget for mig, siger Giancarlo Tello. Den spændstige atlet træner lige nu små 30 timer om ugen, og med hans træningsiver og talent håber klubben på en deltagelse ved et OL. - Det bliver svært, men hvis der er en, der kan gøre det, så er det "Gianca", lyder det fra træneren om sin gymnast. Det er særligt disciplinen ringe, der er Giancarlo Tellos foretrukne.

Opsummering:
Giancarlo Tello er et vaskeægte guldæg for Aalborg Idrætsgymnastikforening.